নিউ ইয়ারে জমজমাট দিঘা! জগন্নাথ মন্দিরে কেমন ভিড়? দেখুন

পূর্ব মেদিনীপুর: নতুন বছরের প্রথম দিনেই পর্যটকের (Tourist) ভরপুর ভিড় দিঘায় (Digha)। সমুদ্রসৈকতের পাশাপাশি এখন দর্শনার্থীদের অন্যতম আকর্ষণ হয়ে উঠেছে দিঘার জগন্নাথ মন্দির (Jagannath Temple)। বছর শুরুর আনন্দে মাতোয়ারা পর্যটকরা সকাল থেকেই ভিড় জমাচ্ছেন মন্দির চত্বরে। উপচে পড়া সেই ভিড় সামলাতে হিমশিম খেতে হচ্ছে প্রশাসনকে।

মন্দির কর্তৃপক্ষের তথ্য অনুযায়ী, দুপুর পর্যন্ত প্রায় ৪২ হাজার দর্শনার্থী মন্দির দর্শন করেছেন। দিনের শেষে এই সংখ্যা লাখ ছাড়িয়ে যাবে বলেই আশা। ইতিমধ্যেই গত ২৮ ডিসেম্বর জগন্নাথ মন্দির দর্শনার্থীর সংখ্যা ১ কোটির ঐতিহাসিক মাইলস্টোন ছুঁয়েছে। এই সাফল্যের ধারাবাহিকতাতেই নতুন বছরের প্রথম দিনেও উপচে পড়া উৎসাহ দেখা যাচ্ছে পর্যটকদের মধ্যে।

আরও পড়ুন: নতুন বছরেই খুলছে রোহিণীর রাস্তা, স্বস্তিতে পর্যটক থেকে পাহাড়ের ব্যবসায়ীরা

পর্যটকদের দাবি, এতদিন দিঘা মানেই ছিল শুধুই সমুদ্রসৈকতের আনন্দ। এখন তাতে যোগ হয়েছে আধ্যাত্মিকতার ছোঁয়া। মন্দিরের মনোরম স্থাপত্যশৈলী ও শান্ত, পবিত্র পরিবেশ তাঁদের আপ্লুত করছে।

দিঘা সমুদ্রতট থেকে জগন্নাথ ধাম— সর্বত্রই আজ তিল ধারণের জায়গা নেই। নতুন বছরে দিঘাকে পর্যটনের মানচিত্রে আরও উজ্জ্বল করে তুলছে এই বাড়তি আকর্ষণ। পর্যটন ব্যবসায়ীদের মতে, এই ভিড় আগামী দিনেও অব্যাহত থাকলে বাড়বে আয় ও কর্মসংস্থানের সুযোগও।