মুখ্যমন্ত্রীর প্রশংসায় দিলীপ ঘোষ, যা শুনে আপনিও চমকে যাবেন

ওয়েবডেস্ক: অক্ষয় তৃতীয়ার দিন শুভ উদ্বোধন হল দিঘায় (Digha) রাজ্য সরকারের উদ্যোগে গড়ে ওঠা জগন্নাথ মন্দিরের (Jagannath Temple) । ২০ একর জমির উপর পুরীর জগন্নাথ মন্দিরের আদলেই এই মন্দির নির্মিত হয়েছে। রাজ্যের মানুষ যাতে কাছাকাছির মধ্যেই এই জগন্নাথ ধাম দর্শন করতে পারে, তার জন্য এই উদ্যোগ মুখ্যমন্ত্রী্র (Mamata Banerjee)। একদিকে জগন্নাথ মন্দিরকে ঘিরে সব থেকে আলোচিত বিষয় বিজেপি নেতা দিলীপ ঘোষের উপস্থিতি। রাজ্যের মুখ্যমন্ত্রীর আমন্ত্রণেই দিঘায় সস্ত্রীক আসেন দিলীপ ঘোষ।

বিজেপির প্রাক্তন রাজ্য সভাপতির উপস্থিতি নিয়ে জোর চাঞ্চল্য শুরু হয়েছে। ছেড়ে কথা বলতে ছাড়েননি বিরোধী দলনেতা শুভেন্দু অধিকারী। তবে জগন্নাথ মন্দিরে এসে যার পর নাই খুশিতেই দেখা গেছে দিলীপ ঘোষকে।

মুখ্যমন্ত্রীর মমতা বন্দ্যোপাধ্যায়ের (Mamata Banerjee) এই উদ্যোগকে স্বাগত জানিয়ে দিলীপ বলেন (Dilip Ghosh), পুরীর থেকে ৩৫০ কিলোমিটারে ভগবান এখানে এসেছেন। তাই আমরা তাঁর দর্শনে এসেছি। ভগবান মুখ্যমন্ত্রীকে যোগ্য মনে করেছেন, তাই ওঁর হাত দিয়ে উদ্বোধন করিয়েছেন। এখানে কোনও রাজনীতি নয়। কারণ ভগবানের কাছে কোনও রাজনীতি হয় না। যারা এটা বুঝবেন না, তাদের ভগবান সুমতি দিন।

আরও পড়ুন: রাজ্য রাজনীতিতে জয় জগন্নাথ, দিলীপে অস্বস্তি বঙ্গ বিজেপিতে?

স্ত্রী রিঙ্কু মজুমদারকে সঙ্গে নিয়ে দিঘার নবনির্মিত জগন্নাথ ধামে হাজির হন পশ্চিম মেদিনীপুরের প্রাক্তন সাংসদ ও বিজেপি নেতা দিলীপ ঘোষ। তাঁকে উত্তরীয় পরিয়ে স্বাগত জানান, রাজ্যের মন্ত্রী অরূপ বিশ্বাস। দেওয়া হয় ‘জয় জগন্নাথ’ স্লোগান।

এর পরেই সাংবাদিকদের মুখোমুখি হয়ে দিলীপ ঘোষ বলেন, পুরী থেকে প্রভু এখানে এসেছেন, আমরা তাঁকে দর্শন করতে এসেছি। গোটা ভারতবর্ষ জুড়ে মন্দির নির্মাণের মাধ্যমে মানুষের ধর্মীয় চেতনা গড়ে উঠছে। যাঁরা ভগবানের উপযুক্ত, তাঁরাই এই মহৎ কাজ সম্পন্ন করছেন। মেদিনীপুরের প্রাক্তন সাংসদ বলেন, ভালো কাজ করেছেন মমতা বন্দ্যোপাধ্যায়। আজ অক্ষয় তৃতীয়ার মতো শুভ দিনে এই মন্দিরের উদ্বোধন করেছেন। আমরাও প্রভুর দর্শন করতে এসেছি।

বিরোধী দলনেতা শুভেন্দু অধিকারী ও বিজেপির রাজ্য সভাপতি সুকান্ত মজুমদারের মন্তব্যের পরিপ্রেক্ষিতে দিলীপ ঘোষ বলেন, আমি এখানে রাজনীতি করতে আসিনি। ভগবানের সঙ্গে কোনও রাজনীতি হয় না।

জগন্নাথ দেবকে দর্শন করার পর শেষে মুখ্যমন্ত্রী মমতা বন্দ্যোপাধ্য়ায়ের সঙ্গে সাক্ষাৎ করেন দিলীপ ঘোষ ও তাঁর স্ত্রী রিঙ্কু মজুমদার।

উল্লেখ্য, অক্ষয় তৃতীয়ার পুণ্যতিথিতে দিঘায় জগন্নাথ মন্দিরের উদ্বোধন হয়। রীতি মেনেই জগন্নাথের প্রাণপ্রতিষ্ঠা ও নবনির্মিত মন্দিরের দ্বারোদ্ঘাটন হয়। পুরীর দৈতাপতি ও ইসকনের রাধারমণ দাসকে নিয়ে দিঘার জগন্নাথ দেবের মন্দিরের উদ্বোধন করেন মুখ্যমন্ত্রী। দেওয়া হয় ৫৬ ভোগ।

দেখুন ভিডিও-